เฝ้าระวังหุ้นการบิน!! ลือหึ่ง บพ.สอบตกมาตรฐาน FAA
เฝ้าระวังหุ้นการบิน!ลือหึ่ง บพ.สอบตกมาตรฐาน FAA
1 ธ.ค. 2558

แหล่งข่าวจากอุตสาหกรรมการบิน เปิดเผยว่า สำนักงานบริหารการบินแห่งชาติของสหรัฐอเมริกา (Federal Aviation Administration : FAA) เตรียมปรับลดมาตรฐานการบินของไทย หลังจาก FAA เข้ามาตรวจสอบข้อบกพร่องทั้ง 6 ข้อ ซึ่งมี 35 หัวข้อย่อย ซึ่งปรากฏว่าเรื่องดังกล่าวยังไม่ผ่านเกณฑ์ ตรงนี้น่าจะเป็นปัจจัยลบสำหรับกลุ่มสายการบินในประเทศไทยได้
ก่อนหน้านี้เมื่อวันที่ 13 ต.ค.58 พล.อ.อ.มณฑล สัชฌุกร โฆษกศูนย์บัญชาการแก้ไขปัญหาการบินพลเรือน หรือ ศบปพ. เปิดเผยว่า กรมการบินพลเรือน หรือ บพ. ได้ชี้แจงมายังคณะกรรมการ ศบปพ. ที่มี พล.อ.อ.ตรีทศ สนแจ้ง ผู้บัญชาการทหารอากาศ เป็นประธานฯ ถึงกรณีข้อบกพร่องจำนวน 35 ข้อ ที่ทาง สำนักงานบริหารการบินแห่งชาติสหรัฐอเมริกา หรือ FAA เรียกร้องให้ประเทศไทยดำเนินการแก้ไขปรับปรุงว่า ขณะนี้ บพ.ได้ดำเนินการในเรื่องดังกล่าวเสร็จสิ้นแล้วตามขั้นตอน จากนี้รอเพียงแค่คณะ FAA ที่จะเดินทางเข้ามาตรวจอย่างเป็นทางการ ในวันที่ 26 ตุลาคม 2558
ทั้งนี้ ศบปพ. ยืนยันถึงความพร้อมที่จะให้หน่วยงานด้านการบินของสหรัฐฯ เข้ามาตรวจสอบในทุกประเด็นที่ประเทศไทยถูกเรียกร้องให้ดำเนินการแก้ไขปรับปรุง โดยทาง บพ. มีเอกสารหลักฐานชัดเจนที่จะใช้สำหรับการชี้แจงและอธิบายถึงทุกขั้นตอนในการดำเนินงานดังกล่าว ซึ่งการเข้ามาตรวจของ FAA ครั้งนี้ ถือว่าสำคัญเป็นอย่างมาก เนื่องจากถ้าผ่านการตรวจไปได้โดยไม่มีข้อบกพร่องอื่นใดจะถือเป็นผลดีต่อการแก้ไขข้อบกพร่องในส่วนที่เกี่ยวข้องกับ องค์การการบินพลเรือนระหว่างประเทศ หรือ ICAO รวมถึง สำนักงานบริหารความปลอดภัยด้านการบินยุโรป หรือ EASA อีกด้วย
 
อนึ่ง ก่อนหน้านี้มีความกังวลเกิดขึ้นในวงกว้าง กรณี ICAO ออกใบเหลืองให้กับประเทศไทย ในประเด็นเรื่องความปลอดภัยด้านการบิน ซึ่งหลายฝ่ายมองว่า ประเด็นตรงนี้อาจส่งผลกระทบอย่างรุนแรงต่อการดำเนินธุรกิจของสายการบินสัญชาติไทย โดยเฉพาะในเรื่องของการขยายเส้นทางบิน หรือรุนแรงถึงขั้นถูกสั่งห้ามบินไปยังจุดหมายปลายทางในหลายประเทศ
อย่างไรก็ดี การที่ FAA ตรวจสอบพบข้อบกพร่องดังกล่าว อาจส่งผลให้ประเทศไทยถูกปรับลดมาตรฐานความปลอดภัยด้านการบิน อีกทั้งยังอาจส่งผลไปถึงการตรวจสอบของ ICAO และ EASA ในอนาคต ซึ่งผลกระทบในกรณีที่เลวร้ายที่สุดคือ สายการบินสัญชาติไทยอาจถูกสั่งระงับการบินเข้าสู่หลายประเทศ หรือหลายพื้นที่